b'\n_START_ARTICLE_\nTummarevonh\xc3\xa4nt\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nYksivuotinen tummarevonh\xc3\xa4nt\xc3\xa4 kasvaa 30\xe2\x80\x9370 cm korkeaksi. Sen varsi on pysty, vankka, yl\xc3\xa4osasta haarova sek\xc3\xa4 kalju tai latvasta harvakarvainen. Pitk\xc3\xa4ruotiset lehdet ovat 5\xe2\x80\x9311 cm pitki\xc3\xa4, ehyit\xc3\xa4, ehytlaitaisia ja ovat varressa kierteisesti. Ne ovat otak\xc3\xa4rkisi\xc3\xa4, lyhytsuippuisia, ainakin aivan k\xc3\xa4rjest\xc3\xa4 tylppi\xc3\xa4 ja vaihtelevat muodoltaan puikeista vinoneli\xc3\xb6m\xc3\xa4isiin. V\xc3\xa4rilt\xc3\xa4\xc3\xa4n ne ovat tummanvihreit\xc3\xa4 ja alta korkeintaan hieman karvaisia._NEWLINE_Tummarevonh\xc3\xa4nn\xc3\xa4n yksineuvoiset, s\xc3\xa4teitt\xc3\xa4isest kukat sijaitsevat jopa yli 10 cm pitk\xc3\xa4ss\xc3\xa4, lehdett\xc3\xb6m\xc3\xa4ss\xc3\xa4 latvakukinnossa. Kukinto on lyhyt, vankkahaarainen ja v\xc3\xa4rilt\xc3\xa4\xc3\xa4n valkoisenvihre\xc3\xa4 tai joskus hieman punertava. Osakukinnot ovat tavallisesti enint\xc3\xa4\xc3\xa4n 5 cm pitki\xc3\xa4, hoikkia, usein kaarevia tai mutkaisia sek\xc3\xa4 kauttaaltaan my\xc3\xb6s emikukkaisia. Kukkien esilehdet ovat noin 2 kertaa emikukkien keh\xc3\xa4lehtien pituisia ja harittavia. Esilehtien kalvolaita on v\xc3\xa4hitellen kapeneva ja l\xc3\xa4hes otamaiseen k\xc3\xa4rkeen ulottuva. Emikukkien keh\xc3\xa4lehti\xc3\xa4 on viisi kappaletta. Keh\xc3\xa4lehdet vaihtelevat nauhamaisista lusikkamaisiin ja ne ovat suippo- tai ter\xc3\xa4v\xc3\xa4k\xc3\xa4rkisi\xc3\xa4, lyhytotaisia ja sijaitsevat vain hieman limitt\xc3\xa4in. Suomessa tummarevonh\xc3\xa4nt\xc3\xa4 kukkii hein\xc3\xa4-lokakuussa. Hedelm\xc3\xa4n\xc3\xa4 on p\xc3\xa4hkyl\xc3\xa4m\xc3\xa4inen, kansiluomainen kota._NEWLINE_Laji muistuttaa suuresti viherrevonh\xc3\xa4nt\xc3\xa4\xc3\xa4 (A. retroflexus).\n_START_SECTION_\nLevinneisyys\n_START_PARAGRAPH_\nTummarevonh\xc3\xa4nt\xc3\xa4 on alun perin l\xc3\xa4ht\xc3\xb6isin Pohjois- ja Etel\xc3\xa4-Amerikasta, mutta on levinnyt ihmisen mukana muun muassa Pohjois-Eurooppaan. Suomessa tummarevonh\xc3\xa4nt\xc3\xa4 on satunnainen uustulokas, jota on tavattu Etel\xc3\xa4-Suomesta sek\xc3\xa4 Raahen seudulta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSuomessa tummarevonh\xc3\xa4nt\xc3\xa4\xc3\xa4 on tavattu lastaus- ja kaatopaikoilla sek\xc3\xa4 lintujenruokintapaikoilla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nTummarevonh\xc3\xa4nt\xc3\xa4 sopii my\xc3\xb6s ihmisravinnoksi.'